b'\n_START_ARTICLE_\nErsa keele p\xc3\xa4ev\n_START_PARAGRAPH_\nErsa keele p\xc3\xa4ev (vene keeles:\xd0\x94\xd0\xb5\xd0\xbd\xd1\x8c \xd1\x8d\xd1\x80\xd0\xb7\xd1\x8f\xd0\xbd\xd1\x81\xd0\xba\xd0\xbe\xd0\xb3\xd0\xbe \xd1\x8f\xd0\xb7\xd1\x8b\xd0\xba\xd0\xb0; ersa keeles: \xd0\xad\xd1\x80\xd0\xb7\xd1\x8f\xd0\xbd\xd1\x8c \xd0\x9a\xd0\xb5\xd0\xbb\xd0\xb5\xd0\xbd\xd1\x8c \xd0\xa7\xd0\xb8) on kaasaegne ersa riiklik t\xc3\xa4htp\xc3\xa4ev. Seda t\xc3\xa4histati esimest korda 1993. aastal Anatoli Rjabovi Ersa keele P\xc3\xa4\xc3\xa4stefondi mahitusel Saranskis. Praegu on selle t\xc3\xa4htp\xc3\xa4evaks 16. aprill, esimese Ersa keeleteadlase ja rahvusliku taass\xc3\xbcnni liikumise tegelase, ersa kirjakeele looja Anatoli Rjabovi s\xc3\xbcnniaastap\xc3\xa4ev. Anatoli Rjabov arreteeriti 1937. aastal s\xc3\xbc\xc3\xbcdistatuna spioneerimises Soome ja Eesti kasuks. 23. mail 1938 m\xc3\xb5istis NSVL \xc3\x9clemkohtu V\xc3\xa4ljas\xc3\xb5idukolleegium Rjabovi surma mahalaskmise l\xc3\xa4bi. Tema hauda pole siiani leitud._NEWLINE_Praegusel ajal ei t\xc3\xa4histata ersa keele p\xc3\xa4eva mitte ainult Mordvas, kus ersa kui ka vene ja mok\xc5\xa1a on ametlikud keeled, vaid ka teistes m\xc3\xa4rkisv\xc3\xa4\xc3\xa4rse ersa kogukonnaga piirkondades: Ni\xc5\xbeni Novgorod, Samara, Moskva, T\xc5\xa1eljabinsk ja Murmansk. V\xc3\xa4ljaspool Venemaad t\xc3\xa4histatakse ersa keelep\xc3\xa4eva ka Eestis (Fenno-Ugria Asutus, Ersa-Mok\xc5\xa1a S\xc3\xb5prade Selts ning ersa kultuuriselts "Sjatko") ja Soomes. Moskvas on \xc3\xbcrituste korraldajaks ROO Erzjan Vaigel ("Ersa h\xc3\xa4\xc3\xa4l") , Peterburis ja Leningradi piirkonnas \xe2\x80\x93 Ersade liit "Ele". K\xc3\xb5igil Eestis ersa keele p\xc3\xa4eva puhul korraldatavatel \xc3\xbcritustel on m\xc3\xbc\xc3\xbcgil ersa ja mok\xc5\xa1a p\xc3\xa4rimus- ja moodsa muusika CD-d ja kassetid ning traditsioonilised puuskulptuurid Taula k\xc3\xbcla meistritelt vendadelt Rjabovitelt. Peo\xc3\xb5htutel osalejatel on v\xc3\xb5imalik annetusega toetada ersakeelse raadiojaama asutamist._NEWLINE_Keelep\xc3\xa4eva ajal toimuvad koolides ja lasteaedades\xc2\xa0 avatud teemakohased \xc3\xb5ppetunnid, mille raames tulevad k\xc3\xbclla kuulsad kirjanikud, luuletajad ja muud kultuuritegelased, samuti peetakse kontserte ja tehakse teatrietendusi. \xc3\x9crituste eesm\xc3\xa4rk on tutvustada ersa keelt ja kirjandust ning muid rahvuslikke saavutusi. Hoonetesse, kus toimuvad ersa keelep\xc3\xa4eva \xc3\xbcritused on kombeks paigaldada suur Anatoli Pavlovit\xc5\xa1 Rjabovi portree, mille \xc3\xbcmbrus kaunistatakse ersakeelsete kirjade, lillede ja riigilippudega. \xc3\x9crituste ametlik osa algab lauluga "Tju\xc5\xa1tja". Saranskis esitab seda laulu tavaliselt meeste ansambel Torama. P\xc3\xa4rast esitust s\xc3\xbc\xc3\xbcdatakse k\xc3\xbc\xc3\xbcnal \xe2\x80\x93 \xc5\xa1tatol. K\xc3\xbc\xc3\xbcnla s\xc3\xbc\xc3\xbctamise \xc3\xb5igus antakse austatud ja tuntud inimesele, mille j\xc3\xa4rel valitakse Ersa n\xc3\xb5ukogu vanemate eesistumise kandidaadid (ersa keeles: \xd0\xad\xd1\x80\xd0\xb7\xd1\x8f\xd0\xbd\xd1\x8c \xd0\xb0\xd1\x82\xd1\x8f\xd0\xbd\xd1\x8c \xd1\x8d\xd0\xb7\xd0\xb5\xd0\xbc).'